
Text rozhodnutia
Súd: Krajský súd Bratislava Spisová značka: 18CoE/130/2016 Identifikačné číslo súdneho spisu: 1203898351 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2016:1203898351.1 Uznesenie Krajský súd v Bratislave, v exekučnej veci oprávneného: Všeobecná zdravotná poisťovňa, a.s., krajská pobočka Bratislava, Ružová dolina 10, 825 21 Bratislava, IČO: 35 937 874, proti povinnému: NIKOLA, s.r.o., Galvaniho č. 10, 821 04 Bratislava, IČO: 31 365 191, pre vymoženie uloženej povinnosti zaplatiť istinu 1.091,78 Eur, s príslušenstvom pozostávajúcim z trov exekučného konania a trov exekúcie vedenej súdnym exekútorom: JUDr. Jozef Parrák, so sídlom Exekútorského úradu Staromlynská č. 11, 821 06 Bratislava, o odvolaní oprávneného proti uzneseniu Okresného súdu Bratislava II. č.k. 0Er/963/2003-20 zo dňa 17.01.2012, pomerom hlasov 3 : 0, takto r o z h o d o l : Krajský súd v Bratislave, odvolanie oprávneného proti uzneseniu Okresného súdu Bratislava II. č.k. 0Er/963/2003-20 zo dňa 17.01.2012 o d m i e t a . o d ô v o d n e n i e : 1. Napadnutým uznesením prvostupňový súd, v osobe vyššieho súdneho úradníka, uložil oprávnenému povinnosť zaplatiť súdnemu exekútorovi trovy exekúcie vo výške 108,32 Eur do 3 dní od právoplatnosti tohto uznesenia v zmysle § 203 ods. 1, 2 zákona NR SR č. 233/1995 Z.z., o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov (ďalej len „EP“). 2. Proti tomuto uzneseniu podal odvolanie oprávnený, ktorý sa s takýmto postupom exekučného súdu nestotožňoval. 3. Krajský súd, ako súd odvolací (§ 10 ods. 1 zákona NZ ČSR č. 99/1963 Zb. Občiansky súdny poriadok / ďalej len „OSP“/), prejednal vec podľa § 212 ods. 1 OSP, bez nariadenia pojednávania, v súlade s ustanovením § 214 ods. 2 OSP a dospel k záveru, že odvolanie oprávneného je potrebné odmietnuť. 4. Podľa § 201 veta prvá OSP, účastník môže napadnúť rozhodnutie súdu prvého stupňa odvolaním, pokiaľ to zákon nevylučuje. Podľa § 204 ods. 1 OSP, odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Podľa § 218 ods. 1 písm. a/ OSP, odvolací súd odmietne odvolanie, ktoré bolo podané oneskorene. 5. Napadnuté uznesenie súdu prvého stupňa bolo oprávnenému doručené do vlastných rúk, dňa 06.02.2012, v súlade s ustanovením § 47 ods. 1 OSP. Lehota na podanie odvolania oprávnenému začala plynúť, v zmysle § 57 ods. 1 OSP, dňom 07.02.2012 a uplynula podľa § 57 ods. 2 OSP márnym uplynutím dňa 21.02.2012 (utorok). Povinný podal odvolanie podaním na poštovú prepravu dňa 22.02.2012, teda po uplynutí zákonom stanovenej lehoty, v deň kedy rozhodnutie už bolo právoplatné. Z tohto dôvodu odvolací súd v zmysle ustanovenia § 218 ods. 1 písm. a) OSP odvolanie povinného, ako oneskorene podané, odmietol. Poučenie: Proti tomuto uzneseniu odvolanie n i e j e prípustné.

